Diari Oficial de la Generalitat Valenciana


Sumari del DOGV 9484, del 05-12-2022 (2022/11480)

RESOLUCIÓ de 30 de novembre de 2022, de la Direcció General d'Innovació Educativa i Ordenació, per la qual es regula la participació en el Projecte d'innovació Guardabosc 2022-2023, en els centres d'Educació Primària, centres d'Educació Secundària Obligatòria sostinguts amb fons públics de la Generalitat Valenciana, i s'estableixen les condicions per a la certificació de la participació del professorat en el projecte.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9484

Data del DOGV
:   05-12-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/11228


Data del document
:   30-11-2022

Organisme emissor
:   Conselleria d'Educació, Cultura i Esport

Tipus de document
:   Resolució

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport

RESOLUCIÓ de 30 de novembre de 2022, de la Direcció General d'Innovació Educativa i Ordenació, per la qual es regula la participació en el Projecte d'innovació Guardabosc 2022-2023, en els centres d'Educació Primària, centres d'Educació Secundària Obligatòria sostinguts amb fons públics de la Generalitat Valenciana, i s'estableixen les condicions per a la certificació de la participació del professorat en el projecte. [2022/11126]  
La Llei orgànica 2/2006, de 3 de maig, d'educació, modificada per la Llei orgànica 3/2020 de 29 de desembre, indica, en l'article 2, que una de les finalitats del sistema educatiu espanyol és l'educació per a la transició ecològica amb criteris de justícia social com a contribució a la sostenibilitat ambiental, social i econòmica.  
En el preàmbul de la Llei orgànica 3/2020, de 29 de desembre, es reconeix la importància d'atendre el desenvolupament sostenible d'acord amb el que s'estableix en l'Agenda 2030. Així, l'educació per al desenvolupament sostenible i la ciutadania mundial ha d'incardinar-se en els plans i programes educatius de la totalitat de l'ensenyament obligatori, incorporant els coneixements, capacitats, valors i actituds que necessiten totes les persones per a viure una vida fructífera, adoptar decisions fonamentades i assumir un paper actiu, tant en l'àmbit local com mundial, a l'hora d'afrontar i resoldre els problemes comuns a tots els ciutadans del món. L'educació per al desenvolupament sostenible i per a la ciutadania mundial inclou l'educació per a la pau i els drets humans, la comprensió internacional i l'educació intercultural, així com l'educació per a la transició ecològica, sense descurar l'acció local, imprescindibles per a abordar l'emergència climàtica, de manera que l'alumnat conega quines conseqüències tenen les nostres accions diàries.  
El Decret 106/2022, de 5 d'agost, del Consell, d'ordenació i currículum de l'etapa d'Educació Primària, d'acord amb el que estableix l'article 6 del Reial decret 157/2022, indica en l'article 6.10 que la importància de l'entorn físic s'abordarà des dels principis de sostenibilitat i protecció del medi ambient a través d'accions d'aula, iniciatives de centre, projectes comunitaris o qualsevol altra acció que contribuïsca a la cura de l'entorn i a la transició ecològica.  
  
Així mateix, l'article 7 del Decret 106/2022 assenyala que l'Educació Primària contribuirà a desenvolupar hàbits de consum responsable en el context de l'educació per a la sostenibilitat i la protecció del medi ambient, en el camí cap a la transició ecològica.  
El Decret 107/2022, de 5 d'agost, del Consell, d'ordenació i currículum de l'etapa d'Educació Secundària, d'acord amb el que estableix l'article 6 del Reial decret 217/2022, indica en l'article 6.6 que des de totes les matèries o àmbits s'ha de promoure la ciutadania democràtica i la consciència global, amb voluntat d'educar persones crítiques i compromeses en la millora del seu entorn i en la consecució d'un futur sostenible per a totes i tots, d'acord amb els Objectius de Desenvolupament Sostenible.  
Així mateix, l'article 7 del Decret 107/2022 assenyala que l'Educació Secundària contribuirà a valorar críticament els hàbits socials relacionats amb la salut, el consum, la cura, l'empatia i el respecte cap als éssers vius, especialment els animals, i el medi ambient, i contribuir a la conservació i millora.  
La Comunitat Valenciana ha patit el seu pitjor estiu d'incendis de l'última dècada amb gairebé 30.000 hectàrees arrasades. És el foc el fenomen més important de degradació dels boscos, amb greus conseqüències sobre els recursos i serveis que ens presten, però el que és clar és que el foc natural només causa el 25 % dels incendis, i en la majoria dels casos és per l'acció humana. Per això és essencial modificar les conductes perjudicials sensibilitzant sobre l'impacte dels incendis, amb formació per a disminuir accidents i negligències, i fomentant la gestió i aprofitament sostenible dels nostres boscos.  
  
La gestió eficaç dels incendis requereix l'acció coordinada de les administracions, la població i tota la societat. Hem d'unir esforços per a previndre aquests fets, gestionar eficaçment la seua propagació i reduir les seues conseqüències. La implicació social en aquestes accions és essencial, així com extraure aprenentatges sobre allò succeït i exercir una gestió sostenible que evite nous incendis.  
L'escola és un dels grans agents socials que ha de dur a terme aquest procés. Per això ha d'estar oberta al seu entorn, dotar el conjunt de l'alumnat de coneixements i capacitats per a comprendre i intervindre en la comunitat on s'insereix, i promoure actituds i valors de compromís amb la millora mediambiental i social del seu entorn.  
  
Atenent l'exposat anteriorment, des de la Direcció General d'Innovació i Ordenació es proposa el Projecte Guardabosc com a oportunitat per a impulsar aquest tipus d'actuacions en els centres educatius i com a eina potenciadora d'aprenentatge i respecte pel medi ambient.  
  
Per tant, en virtut de les competències assignades pel Decret 173/2020, de 30 d'octubre, del Consell, d'aprovació del reglament orgànic i funcional de la Conselleria d'Educació, Cultura i Esport, resolc:  
  
  
Primer. Objecte  
Convocar en règim de concurrència competitiva els centres d'Educació Primària, centres d'Educació Secundària Obligatòria, sostinguts amb fons públics de la Generalitat Valenciana, i seleccionar-ne quaranta per a participar en el Projecte Guardabosc.  
El Projecte Guardabosc és una iniciativa de la Direcció General d'Innovació Educativa i Ordenació duta a terme en col·laboració amb la Direcció General de Prevenció d'Incendis Forestals de la Generalitat Valenciana, la Xarxa Jove i l'Institut Valencià de la Joventut (IVAJ).  
  
Segon. Finalitats del projecte  
La convocatòria té com a finalitat impulsar el treball en els centres educatius amb programes mediambientals que desenvolupen de forma creativa la innovació pedagògica a través del contacte amb la natura. Aquest projecte d'innovació busca crear entorns de treball col·laboratius que unisquen educació i medi ambient amb els següents objectius:  
  
a) Conèixer l'entorn natural i la realitat forestal de la zona on s'emplaça el centre o altres espais propers.  
b) Facilitar eines educatives que permeten donar a conéixer a l'alumnat tota la riquesa i diversitat que ofereixen els espais naturals.  
  
c) Forjar el respecte pel medi ambient i generar vincles afectius amb la natura de tal forma que millore la convivència amb aquesta.  
d) Descobrir els recursos i serveis que aporten els boscos i, en general, la natura per al desenvolupament de la vida del nostre planeta.  
e) Fomentar la companyonia, l'empatia i el treball en equip.  
f) Augmentar l'autoestima i guanyar responsabilitat per a generar una actitud proactiva entre l'alumnat, de respecte i cura cap a la natura.  
  
Tercer. Característiques generals del projecte  
a) Els centres educatius seleccionats en la present convocatòria desenvoluparan el Projecte Guardabosc entre els mesos de gener i juny de 2023.  
b) S'establirà un pla de treball distribuït en tres fases:  
Fase 0: formació del professorat a càrrec del personal especialitzat de la Direcció General de Prevenció d'Incendis Forestals de la Generalitat Valenciana a través de la Subdirecció General de Formació del Professorat, amb una durada de 10 hores. Aquesta formació constarà d'una sessió en línia i dues sessions presencials.  
La Direcció General d'Innovació Educativa i Ordenació informarà els 40 centres seleccionats de la data d'inici d'inscripció a aquesta formació.  
Fase 1: aplicació teòrica a l'aula de les unitats didàctiques oferides per al desenvolupament del Projecte Guardabosc, dins de l'horari lectiu setmanal del projecte interdisciplinari durant un període entre 6 i 8 setmanes.  
Fase 2: amb la finalitat de consolidar tots els conceptes treballats a l'aula, l'alumnat realitzarà una jornada en espais naturals de la localitat o rodalia.  
Durant la fase 1 i la fase 2, els centres podran comptar amb l'assessorament i l'acompanyament del personal de la Xarxa Jove.  
c) L'assessorament i acompanyament per part de personal especialitzat no implicarà cap despesa per al centre educatiu.  
d) El Projecte Guardabosc no preveu subvenció o ajuda per als centres seleccionats.  
  
Quart. Destinataris  
1. El projecte d'innovació va adreçat als nivells de 5é i 6é de centres d'Educació Primària, als nivells d'ESO dels centres d'Educació Secundària sostinguts amb fons públics de la Generalitat Valenciana.  
  
2. El professorat que hi participe ha de tindre destinació definitiva en el centre que presenta la sol·licitud, ser personal en expectativa de destinació o ser personal interí amb vacant en el centre durant el curs escolar 2022-2023.  
  
Cinqué. Requisits de participació en el projecte  
a) Ser un centre educatiu sostingut amb fons públics de la Generalitat Valenciana, dels nivells educatius esmentats en l'apartat resolutiu quart.  
b) Omplir tots els apartats de la sol·licitud tal com es detalla en l'apartat resolutiu sisé.  
c) Disposar d'una declaració responsable en què conste que, com a representant legal, ha obtingut i té sota custòdia els documents de consentiment informat per a l'ús de la imatge i el so de les persones (alumnat, professorat) que apareguen en els documents gràfics que es generen en la participació del Projecte Guardabosc.  
La Conselleria d'Educació, Cultura i Esport facilitarà als centres educatius seleccionats ambdós models: d'una banda, el consentiment informat de cessió d'ús d'imatge i so per a les persones participants; d'una altra, la declaració responsable que haurà d'emplenar la direcció del centre.  
d) Emplenar l'annex I descarregable des del web d'innovació: https://ceice.gva.es/va/web/innovacion-educacion/projecte-guardabosc, on la persona representant legal del centre declare:  
1. Haver aprovat en claustre i en consell escolar la participació en el projecte d'innovació;  
2. Haver aprovat en consell escolar la col·laboració amb el personal de la Xarxa Jove per a l'assessorament i acompanyament durant el desenvolupament del Projecte Guardabosc, tal com s'indica en l'article 3.3.5. de la Resolució de 5 de juliol de 2022, del secretari autonòmic d'Educació i Formació Professional, per la qual s'aproven les instruccions per a l'organització i el funcionament dels centres que imparteixen Educació Infantil de segon cicle i Educació Primària durant el curs 2022-2023, així com de la Resolució de 12 de juliol de 2022, del secretari autonòmic d'Educació i Formació Professional, per la qual s'aproven les instruccions per a l'organització i el funcionament dels centres que imparteixen Educació Secundària Obligatòria i Batxillerat durant el curs 2022-2023, sobre participació de l'alumnat, de les famílies, així com de voluntariat i d'altre personal extern als centres docents.  
  
  
Sisé. Sol·licitud i termini de presentació  
a) La Conselleria d'Educació, Cultura i Esport enviarà al correu corporatiu de cada centre un enllaç personalitzat al formulari d'inscripció. Els centres docents que desitgen participar durant el curs 2022-2023 en el Projecte Guardabosc han d'omplir el formulari. Aquest podrà ser editat, si es precisa, a través de l'enllaç facilitat, sempre que el termini estiga obert. El formulari, que ha de ser emplenat per la persona que tinga la representació legal del centre, inclourà la informació següent:  
  
- Dades i context del centre: localització, entorn.  
- Dades del professorat participant: una persona coordinadora i professorat que hi participe de manera activa. Caldrà un mínim de 3 docents i un màxim de 7 (comptant amb la persona coordinadora).  
- Dades de participació: nivell i quantitat d'alumnat participant en el projecte d'innovació.  
- Raons i motivació per a participar en la convocatòria.  
- Experiències prèvies o altres projectes vinculats amb el medi ambient i la sostenibilitat ambiental que es duen a terme en el centre o que s'hagen treballat en cursos anteriors.  
b) El termini per a la presentació de la sol·licitud serà de 15 hàbils a partir de l'endemà de la publicació d'aquesta resolució en el Diari Oficial de la Generalitat Valenciana.  
c) La Direcció General d'Innovació Educativa i Ordenació examinarà tota la documentació presentada i, mitjançant una resolució de la directora general d'Innovació Educativa i Ordenació, publicarà una llista provisional que reculla els centres seleccionats per a participar en el Projecte Guardabosc i, si fora el cas, els centres no seleccionats.  
  
d) Publicada la resolució provisional, s'estableix un període d'al·legacions de 5 dies hàbils a partir de la data de publicació en el web d'Innovació: https://ceice.gva.es/va/web/innovacion-educacion/projecte-guardabosc. Les al·legacions s'ha de presentar a la Direcció General d'Innovació Educativa i Ordenació, a través del correu electrònic uqoeenxlvw@ekz.ke.  
e) Transcorregut el termini de presentació d'al·legacions es publicarà la resolució definitiva de centres seleccionats i no seleccionats per a participar en el Projecte Guardabosc.  
f) L'autorització del projecte d'innovació es podrà revocar pels motius següents:  
- Renúncia del centre a la participació en el projecte d'innovació.  
  
- Proposta de la Direcció General d'Innovació Educativa i Ordenació, quan es comprove que no s'estan complint les condicions d'aplicació del projecte d'innovació que s'estableixen en aquesta resolució.  
  
  
Seté. Criteris de selecció i procediment de distribució  
La valoració de les sol·licituds admeses a tràmit s'efectuarà d'acord amb els criteris següents:  
1. Contextualització: dades i context del centre, localització, entorn. (10 punts)  
2. Justificació: raons i motivació per a participar en la convocatòria. (10 punts)  
3. Experiències prèvies: formació, activitats i/o projectes vinculats amb el medi ambient i la sostenibilitat ambiental que es duen a terme en el centre o que s'hagen treballat en cursos anteriors. (10 punts)  
  
Se seleccionaran quaranta centres docents per a participar en el Projecte Guardabosc d'acord amb les puntuacions obtingudes segons la baremació anterior.  
La següent taula detalla la distribució de centres educatius que se seleccionaran per províncies atenent el criteri d'etapa educativa.  
  
Distribució de centres  
 Província  
d'Alacant Província  
de València Província  
de Castelló  
CEIP 9 12 6  
IES 4 6 3  
  
  
En cas d'existir vacants, per a garantir el principi de territorialitat i la proporció de centres per etapes educatives, se seguiran els criteris següents:  
a) Quan hi haja una vacant dins d'una etapa educativa d'una província concreta, s'assignarà aquesta vacant a un centre candidat de l'altra etapa educativa de la mateixa província, seguint l'ordre de baremació.  
b) Quan hi haja una vacant dins d'una etapa educativa d'una província concreta, i l'altra etapa educativa d'aquesta província no tinga centres candidats no seleccionats, s'assignarà la vacant a un centre de l'etapa educativa corresponent de qualsevol de les altres dues províncies, per ordre de baremació.  
c) Quan hi haja una vacant dins d'una etapa educativa d'una província concreta, i la mateixa etapa educativa de les altres dues províncies no tinga centres no seleccionats, s'assignarà la vacant a un centre de l'altra etapa educativa de qualsevol de les altres dues províncies, per ordre de baremació.  
En cas d'existir desistiment per part d'algun del centres seleccionats, per a garantir el principi de territorialitat i la proporció de centres per etapes educatives se seguiran els criteris següents:  
a) Quan un centre seleccionat presente desistiment es procedirà a assignar aquesta vacant a un altre centre de la mateixa província i etapa educativa, seguint ordre de baremació.  
b) Quan un centre seleccionat presente desistiment i no hi haja centres candidats de la mateixa etapa educativa, s'assignarà la vacant a un centre de l'altra etapa educativa de la mateixa província, seguint ordre de baremació.  
c) Quan un centre seleccionat presente desistiment, i la mateixa etapa educativa de les altres dues províncies no tinga centres no seleccionats, s'assignarà la vacant a un centre de l'altra etapa educativa de qualsevol de les altres dues províncies, per ordre de baremació.  
  
Huité. Condicions i terminis de la justificació de la participació en el Projecte Guardabosc  
Els centres participants, per mitjà de la persona representant legal, enviaran la informació i la documentació relativa al desenvolupament i finalització del projecte d'innovació Guardabosc abans del 31 de juliol de 2023. No s'admetrà aportació o modificació de la documentació que tot seguit s'indica, més enllà de la data esmentada:  
a) Memòria final en què facen constar els objectius aconseguits, propostes de millora i un dossier fotogràfic que done testimoni de la seua participació.  
b) Certificat amb la relació de professorat que haja desenvolupat les actuacions indicades en l'apartat resolutiu tercer d'aquesta resolució.  
  
La Direcció General d'Innovació Educativa i Ordenació donarà indicacions als centres seleccionats sobre el procediment d'enviament de la documentació.  
  
Nové. Certificació de la participació en el Projecte Guardabosc  
Una vegada comprovat des de la Direcció General d'Innovació Educativa i Ordenació que es reuneixen les condicions requerides per a la certificació, la Subdirecció General de Formació del Professorat d'acord amb l'Ordre 65/2012, de 26 d'octubre, de la Conselleria d'Educació, Formació i Ocupació, que estableix el model de formació permanent del professorat i el disseny, reconeixement i registre de les activitats formatives, certificarà la participació en el Projecte d'Innovació Guardabosc de la manera següent:  
- Professorat coordinador: 30 h.  
- Professorat participant: 25 h.  
  
Desé. Recursos  
De conformitat amb el que estableixen els articles 112, 123 i 124 de la Llei 39/2015, d'1 d'octubre, del procediment administratiu comú de les administracions públiques, i 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, contra la present resolució, que posa fi a la via administrativa, es podrà interposar un recurs potestatiu de reposició o plantejar directament un recurs contenciós administratiu en els terminis i davant dels òrgans que s'indiquen a continuació:  
a) El recurs de reposició haurà d'interposar-se davant del secretari autonòmic d'Educació i Formació Professional, p. d. (Resolució de 26 d'octubre de 2016; DOGV 7906, 28.10.2016), en el termini d'un mes a comptar des de l'endemà de ser publicada.  
b) El recurs contenciós administratiu s'haurà de plantejar davant del Tribunal Superior de Justícia de la Comunitat Valenciana en el termini de dos mesos a comptar des de l'endemà de ser publicada.  
  
València, 30 de novembre de 2022.- La directora general d'Innovació Educativa i Ordenació: Reis Gallego Perales.  
  
  
  
PROJECTE GUARDABOSC  
  
ANNEX I  
Declaració responsable per a la participació en el Projecte d'innovació Guardabosc  
  
Dades del centre:   
Nom i cognoms de la persona representant legal del centre:   
NIF:  
Codi de centre: Nom del centre:   
Localitat: Província:  
  
Declare sota la meua responsabilitat:   
 Haver aprovat en claustre i en consell escolar la participació en el projecte d'innovació Guardabosc.  
 Haver aprovat en consell escolar la col·laboració amb el personal de la Xarxa Jove per a l'assessorament i acompanyament durant el desenvolupament del Projecte Guardabosc, tal com s'indica en l'article 3.3.5 sobre participació de l'alumnat, de les famílies, així com de voluntariat i d'altre personal extern als centres docents en la Resolució de 5 de juliol de 2022, del secretari autonòmic d'Educació i Formació Professional, per la qual s'aproven les instruccions per a l'organització i el funcionament dels centres que imparteixen Educació Infantil de segon cicle i Educació Primària durant el curs 2022-2023 així com en la Resolució de 12 de juliol de 2022, del secretari autonòmic d'Educació i Formació Professional, per la qual s'aproven les instruccions per a l'organització i el funcionament dels centres que imparteixen Educació Secundària Obligatòria i Batxillerat durant el curs 2022-2023.  
  
  
Data i signatura del director/a